ไทยประกันชีวิตเบี้ยวิ่งทวนนํ้า
ไทยประกันชีวิตชี้น้ำท่วมไม่กระทบธุรกิจ 9 เดือนเบี้ยใหม่กว่า 6,000 ล้านบาท โตถึง 13%
13 ต.ค. 2554

ไทยประกันชีวิตชี้น้ำท่วมไม่กระทบธุรกิจ 9 เดือนเบี้ยใหม่กว่า 6,000 ล้านบาท โตถึง 13%
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า แม้ในช่วงที่ผ่านมา ประเทศไทยจะประสบปัญหาอุทกภัยในหลายพื้นที่ มีความผันผวนด้านเศรษฐกิจและการเมือง แต่เบี้ยประกันรับของธุรกิจประกันชีวิตยังเติบโตต่อเนื่อง สะท้อนให้เห็นว่าผู้บริโภคตระหนักถึงความเสี่ยงที่อาจเกิดขึ้นโดยไม่คาดคิดได้
ทั้งนี้ ผลประกอบการของบริษัทในช่วง 9 เดือนที่ผ่านมา มีเบี้ยประกันรับที่เกิดจากธุรกิจใหม่ 6,168 ล้านบาท เพิ่มขึ้นจากช่วงเดียวกันของปีก่อน 13% เบี้ยประกันรับปีต่อไป 2 หมื่นล้านบาท เพิ่มขึ้น 10% รวมเบี้ยประกันรับ 2.62 หมื่นล้านบาท เพิ่มขึ้น 11%
นายอภิรักษ์ กล่าวว่า บริษัทได้ยืดเวลาชำระเบี้ยจาก 30 วัน เป็น 90 วัน โดยไม่คิดดอกเบี้ย และกรมธรรม์ยังให้ความคุ้มครองตามปกติ สำหรับน้ำท่วมครั้งนี้ทำให้สาขา 5 แห่ง และศูนย์บริการ 1 แห่งต้องหยุดทำการ ให้ลูกค้าติดต่อที่ 1124
อิกนาซีโอ อากีล่าร์ ประธานเจ้าหน้าที่บริหาร บริษัท ไอเอ็นจีประกันชีวิต เปิดเผยว่า บริษัทยืดเวลาการชำระเบี้ยประกันให้ลูกค้าจาก 31 วัน เป็น 91 วัน
สำหรับน้ำท่วมที่ จ.พระนครศรีอยุธยา ทำให้ 2 สาขาของบริษัทหยุดให้บริการชั่วคราว ให้ลูกค้าติดต่อที่หมายเลข 02-632-6000